Chiam Chú-hiân

**Chiam Chú-hiân** (), sī-tī Tâi-lâm-koān chhut-sì ê iá-kiû soán-chhiú, mā hőng kiò-chò "Bûn-hòa Koa Iú-lûn", "Chiam-hông (詹皇)", "Chiam--ê", "Tiong-chit Niô͘ Tiâu-úi"..., táⁿ-kek chìn-chêng iô-kha-chhng-hoe ê chún-pī tōng-chok mā chok ū-miâ. Bo̍k-chiân sī Tiong-hôa Chit-pāng Tiong-sìn Hiaⁿ-tī ê gōa-iá-chhiú. Goân-té bat tam-jīm tâu-chhiú, tān-sī āu-lâi in-ūi tâu-kiû sit-ek-chèng, tī kàu-liān ê an-pâi chi-hā kái liān thûi-á-chhiú,mā in-ūi Bûn-hòa Tāi-ha̍k Liāu Bín-hiông kàu-liān ê tiâu-chéng, tau̍h-tau̍h-á chiâⁿ-chò bē-bái ê thûi-á-chhiú.

I tī 2016 kùi-tiong soán-siù hō͘ Tiong-sìn Hiaⁿ-tī tī tē-2-lûn kéng-tio̍h, í 420-bān chhiam-iok-kim, 80-bān kek-lē chióng-kim, chi̍t-nî-pòaⁿ ha̍p-iok téng tiâu-kiāⁿ ka-bêng.In-ūi Tiong-sìn Hiaⁿ-tī táⁿ-sòaⁿ sī chó-táⁿ khah chē, Chiam Chú-hiân ê ka-ji̍p, hőng jīn-ûi ē-tàng tī táⁿ-sòaⁿ lāi-té cheng-ka chiàⁿ-chhiú kiông-táⁿ. Chêng Hiaⁿ-tī chóng-kàu-liān Ngô͘ Ho̍k-liân mā hi-bāng bī-lâi Chiam Chú-hiân ē-sái kah Khó͘ Ki-hông, Tân Chú-hô téng kiû-oân cho͘-sêng sin-ê táⁿ-sòaⁿ tiōng-sim.

## Keng-le̍k
* Tâi-lâm-koān Siān-hòa-tìn Siān-hòa Kok-sió Siàu-pāng-tūi
* Tâi-lâm-koān Siān-hòa Kok-tiong Chheng-siàu-pāng-tūi
* Tâi-lâm-chhī Lâm-eng Siong-kang chheng-pāng-tūi
* Bûn-hòa Tāi-ha̍k iá-kiû-tūi (Bí-hu Kī-jîn) 
* Tiong-hôa Chit-pāng Tiong-sìn Hiaⁿ-tī (2016 nî－)

## Sêng-pāng Kok-chhiú Keng-le̍k
*2017 nî A-chiu Chit-pāng Koan-kun Cheng-pà-sài Tiong-hôa-tūi
*2018 nî A-chiu Ūn-tōng-hōe iá-kiû pí-sài Tiong-hôa-tūi

## Seng-gâi Sêng-chek
### Tiong-hôa Chit-pāng

## Te̍k-sû Kì-lo̍k
* 2016 nî 8 goe̍h 26 tī Sin-chng Iá-kiû-tiôⁿ bīn-tùi Gī-tāi Sai-gû tâu-chhiú N̂g E̍k-chì phah-chhut chit-gia̍p seng-gâi thâu-chi̍t-ki an-táⁿ.
* 2016 nî 9 goe̍h 1 hō tī Sin-chng Iá-kiû-tiôⁿ bīn-tùi Thóng-it 7-ELEVEn Sai tâu-chhiú Kang Sîn-àn (āu--lâi kái-miâ chò Kang Sêng-gān) kòng-chhut chit-gia̍p seng-gâi thâu-chi̍t-ki hőng-bú-láng.
* 2017 nî 6 goe̍h 20 tī Sin-chng Iá-kiû-tiôⁿ bīn-tùi Hù-pang Hān-chiòng kòng-chhut chit-gia̍p seng-gâi thâu-chi̍t-pái 3-hiáng-phàu, sī Tiong-hôa Chit-pāng sú-siōng tē-22-ūi, in-ūi kiû-kùi tú-khai-sí ê sî kah Chan Tô-iông, Tân Chú-hô lóng m̄-sī sian-hoat, chū-chheng sī "tāi-táⁿ 3-ki phàu". In 3-ê tī kâng-chi̍t-nî lóng ū tan-tiôⁿ 3-hiáng-phàu ê piáu-hiān, sī Tiong-hôa Chit-pāng sú-siōng thâu-chi̍t-pái。
* 2017 nî 9 goe̍h 29 tī Chiu-chè Iá-kiû-tiôⁿ bīn-tùi Thóng-it 7-ELEVEn Sai tâu-chhiú Liāu Bûn-iông, kah Tân Chú-hô, Khó͘ Ki-hông ta̍t-sêng sú-siōng siōng siàu-liân ê liân-sòa 3-táⁿ-se̍k hőng-bú-láng.
* 2018 nî 7 goe̍h 17 tī Chiu-chè Iá-kiû-tiôⁿ bīn-tùi Hù-pang Hān-chiòng hiō-oān tâu-chhiú Koeh Hông-chì, kòng-chhut seng-gâi thâu-chi̍t-ki chài-kiàn hőng-bú-láng, ū 3-hun ê táⁿ-tiám; 2019 nî 4 goe̍h 21 Tân-kang-hô ín-thè hit-kang, 11-kio̍k-hā tī Thian-bú Iá-kiû-tiôⁿ bīn-tùi Thóng-it 7-ELEVEn Sai āu-oān tâu-chhiú Chinen Kohya kòng-chhut seng-gâi tē-2-ki chài-kiàn hőng-bú-láng, kāng-khoán ū 3-hun táⁿ-tiám; 2019 nî 6 goe̍h 8 hō tī Chiu-chè Iá-kiû-tiôⁿ, 10-kio̍k-hā bīn-tùi Lamigo Thô-oân hiō-oān tâu-chhiú Ông Io̍k-lîm, kòng-chhut seng-gâi tē-3-ki chài-kiàn hőng-bú-láng, ū 2-hun táⁿ-tiám, mā sī Tiong-hôa Chit-pāng liân-bêng sú-siōng tē-100-ki chài-kiàn hőng-bú-láng.
* 2018 nî 9 goe̍h 1 hō tī À-ūn tâng-pâi-chiàn bīn-tùi Tiong-kok-tūi kòng-chhut 2-hun táⁿ-tiám hőng-bú-láng.
* 2025 nî 6 goe̍h 1 hō tī Tâi-tiong Chiu-chè Iá-kiû-tiôⁿ tùi-chiàn Bī-choân Liông, 7-kio̍k-hā bīn-tùi Koeh Hiok-chèng kòng-chhut tò-gōa-iá hong-hiàng ū nn̄g-hun táⁿ-tiám ê hőng-bú-láng, sī i seng-gâi tē-100-ki hőng-bú-láng, chiâⁿ-chò Tiong-hôa Chit-pāng lāi-té tē-26-ūi ta̍t-sêng pah-hong (百轟) ê kiû-oân.

## Chham-khó Chu-liāu

## Gōa-pō͘ Liân-kiat
* 
*